**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 30. aprīlī Nr. 209**

(protokols Nr. 7, 35. p.)

**Par personāla izmaksu palielinājumu**

Madonas novada pašvaldība ir saņēmusi sabiedrības ar ierobežotu atbildību "Madonas namsaimnieks", reģ.Nr. 47103000233 (turpmāk – SIA "Madonas namsaimnieks") 03.04.2025. iesniegumu Nr. 1.2./199 *“Iesniegums par atļauju personāla izmaksu palielinājumam”*,kurš Madonas novada pašvaldībā reģistrēts ar Nr. 2.1.3.1/25/1416, (turpmāk – Iesniegums) ar lūgumu Madonas novada pašvaldībai piekrist personāla izmaksu palielinājumam 2025. gadā par 9,8 %, kas tiek aprēķināti papildus ar likumu “Par valsts budžetu 2025. gadam un budžeta ietvaru 2025., 2026. un 2027. gadam” (turpmāk – arī likums) 82. pantā noteiktajiem 2,6 procentiem.

Likuma 82. pants nosaka, ka publiskas personas kapitālsabiedrības un tās atkarīgās kapitālsabiedrības, publiski privātās kapitālsabiedrības un publiskas personas kontrolētas kapitālsabiedrības dalībnieku (akcionāru) sapulce vai padome (ja tāda ir izveidota), izņemot gadījumus, kad ir pieņemts publiskas personas augstākās lēmējinstitūcijas (Ministru kabineta par valsts kapitālsabiedrībām, pašvaldības domes par pašvaldības kapitālsabiedrībām) atsevišķs lēmums, nodrošina, ka 2025. gadā kopējās personāla izmaksas kapitālsabiedrībā var tikt palielinātas ne vairāk kā par 2,6 procentiem salīdzinājumā ar iepriekšējo pārskata gadu.

Atbilstoši likuma 82. pantā noteiktajam, SIA "Madonas namsaimnieks" dalībnieku sapulcei ir pienākums nodrošināt, ka 2025. gadā kopējās personāla izmaksas kapitālsabiedrībā tiek palielinātas ne vairāk kā par 2,6 % salīdzinājumā ar iepriekšējo pārskata gadu, izņemot gadījumus, kad kapitālsabiedrības augstākās lēmējinstitūcija, cita starpā Madonas novada pašvaldības dome, ir pieņēmusi lēmumu par piekrišanu kapitālsabiedrības kopējo personāla izmaksu palielinājumam, kas atšķiras no likumā noteiktajiem 2,6 %.

SIA "Madonas namsaimnieks" Iesniegumā norādīts, ka personāla izmaksu palielinājums 2025. gadā salīdzinājumā ar 2024. gadu galvenokārt saistīts ar SIA "Madonas namsaimnieks" darbības paplašināšanos – paplašināts saimnieciskā darbība namu apsaimniekošanas nozarē. 2024. gadā apsaimniekošanā pārņemtas 9 (deviņas) mājas, kā rezultātā ir palielinājies nodarbināto administratīvais slogs. Uz Iesnieguma iesniegšanas brīdi 2025. gadā ir pārņemtas apsaimniekošanā 3 (trīs) mājas un interesi par apsaimniekošanas uzsākšanu izrāda 14 (četrpadsmit) mājas. Tiek prognozēts, ka apsaimniekojamo māju skaita pieaugums 2025. gadā varētu ievērojami palielināties. SIA "Madonas namsaimnieks" veic ne tikai pamatfunkcijas, lai nodrošinātu apsaimniekošanā esošo dzīvojamo māju uzturēšanu atbilstoši normatīvo aktu prasībām, bet arī veic pasākumus, lai nodrošinātu ne tikai minimālās prasības energoefektivitātes uzlabošanai daudzdzīvokļu dzīvojamām mājām. SIA "Madonas namsaimnieks" realizēt projektus divās Akciju sabiedrības "Attīstības finanšu institūcija Altum" programmās – Energoefektivitātes paaugstināšanas programmā un remontdarbu atbalsta programmā.

SIA "Madonas namsaimnieks" savu saimniecisko darbību ir paplašinājis arī atkritumu apsaimniekošanas nozarē. 2024. gadā ievērojami ir pieaudzis apkalpojamo klientu skaits un izvedamo atkritumu apjoms. Madonas pilsētā uzsākts lapu maisu savākšanas pakalpojums Madonas pilsētas iedzīvotājiem. Saistībā ar to ir pieaudzis darbinieku darba pienākumu apjoms un, lai uzņēmums būtu konkurētspējīgs darba tirgū, ir nepieciešams pārskatīt un palielināt darbinieku atalgojumu, atbilstoši darba apjomam. Tiek plānots paplašināt pakalpojumu, kas saistīts ar dalīto atkritumu laukumu izveidošanu.

Izvērtējot SIA “Madonas namsaimnieks” plānoto atalgojumu 2025. gadā un Iesniegumā skaidrotos iemeslus personāla izmaksu palielinājumam, pamatojoties uz likuma “Par valsts budžetu 2025. gadam un budžeta ietvaru 2025., 2026. un 2027. gadam” 82. pantu, Madonas novada pašvaldība tos atzīst par objektīviem un pamatotiem.

Pamatojoties uz iepriekš minēto un saskaņā ar likuma “Par valsts budžetu 2025. gadam un budžeta ietvaru 2025., 2026. un 2027. gadam” 82. pantu, ņemot vērā 16.04.2025. Uzņēmējdarbības, teritoriālo un vides jautājumu komitejas un 23.04.2025. Finanšu un attīstības komitejas atzinumus, atklāti balsojot**: PAR – 18** (Agris Lungevičs, Aigars Šķēls, Aivis Masaļskis, Andris Dombrovskis, Andris Sakne, Artūrs Čačka, Artūrs Grandāns, Arvīds Greidiņš, Gatis Teilis, Gunārs Ikaunieks, Guntis Klikučs, Iveta Peilāne, Kaspars Udrass, Māris Olte, Sandra Maksimova, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Piekrist kapitālsabiedrības SIA "Madonas namsaimnieks", reģistrācijas Nr. 47103000233, personāla izmaksu palielinājumam 2025. gadā salīdzinājumā ar iepriekšējo pārskata gadu par 9,8 %, kas tiek aprēķināti papildus ar likuma “Par valsts budžetu 2025. gadam un budžeta ietvaru 2025., 2026. un 2027. gadam” 82. pantā noteiktajiem 2,6 procentiem;
2. Lēmums stājas spēkā 2025. gada 1. maijā.

Domes priekšsēdētājs A. Lungevičs

*A. Lauva 26199545*